2018.gada 9.februāris

**Informācija par Eiropas Padomes Konvencijas par vardarbības pret sievietēm un vardarbības ģimenē novēršanu un apkarošanu virzību**

**1. Konvencijas virzība**

2016.gada 18.maijā Latvija kā pēdējā starp Eiropas Savienības dalībvalstīm parakstīja Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu (turpmāk tekstā – konvencija). Konvencijai tika pievienota deklarācija, ar kuru Latvijas Republika paziņoja, ka tā piemēros konvenciju atbilstoši Latvijas Republikas Satversmē noteiktajiem principiem un noteikumiem. Deklarācija konvencijai tika piemērota atbilstoši Ministru kabineta 2016.gada 10.maija sēdē nolemtajam (Ministru kabineta sēdes protokola Nr.22 28.§ 2.punkts).

 Atbilstoši Deklarācijas par Māra Kučinska vadītā Ministru kabineta iecerēto darbību 99.punktā noteiktajam turpināt un attīstīt vardarbībā cietušu bērnu rehabilitāciju, sniegt atbalstu ģimenēm, kurās konstatēta vardarbība, sniegt atbalsta pasākumus cietušajām personām, kā arī atbilstoši Valdības rīcības plāna Deklarācijas par Māra Kučinska vadītā Ministru kabineta iecerēto darbu īstenošanai 99.1.pasākumam „Pievienoties Eiropas Padomes Konvencijai par vardarbības pret sievietēm un vardarbības ģimenē novēršanu un apkarošanu (Stambulas konvencija)” Labklājības ministrija izstrādāja likumprojektu par konvencijas virzīšanu ratificēšanai.

2017.gada 3.augustā Labklājības ministrija Valsts sekretāru sanāksmē izsludināja likumprojektu „Par Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu” (VSS-830) (turpmāk – likumprojekts). Likumprojektu tika uzdots saskaņot ar Tieslietu ministriju (TM), Finanšu ministriju (FM), Ārlietu ministriju (ĀM), Iekšlietu ministriju (IeM), Izglītības un zinātnes ministriju (IZM), Veselības ministriju (VM), Valsts kanceleju (VK), Latvijas Pašvaldību savienību (LPS) un Latvijas Brīvo arodbiedrību savienību (LBAS). Tāpat atzinumu par likumprojektu sniedza nodibinājums „Centrs Marta”, partija „Latvijas attīstībai”, biedrība „Latviešu identitātes atbalsta biedrība”.

Būtiskākie par likumprojektu izteiktie iebildumi bija saistīti ar:

-  nepieciešamo papildus finansējumu (papildus finansējums nepieciešams IeM, VM un TM);

- likumprojekta pantu, kas paredz konvenciju ratificēt ar atrunu, nosakot, ka Latvija saglabā tiesības nepiemērot konvencijas 55.panta pirmo daļu attiecībā uz konvencijas 35.pantā ietvertajiem maznozīmīgajiem miesas bojājumiem (nodibinājums „Centrs Marta”, partija „Latvijas attīstībai”, Latvijas Brīvo arodbiedrību savienība norādīja, ka konvencija būtu jāratificē bez jebkādām atrunām, turpretī TM iebilda pret to, ka likumprojekts paredzēja izteikt atrunu tikai uz 5 gadu periodu, uzsverot, ka atrunai būtu jādarbojas visu laiku bez termiņa ierobežojuma);

- konvencijas būtību kā tādu, jo tika izteiktas bažas par to, ka atsevišķi tās panti un šo pantu oficiālā interpretācija, kas ietverta konvencijai pievienotajā paskaidrojošajā ziņojumā, nonāk pretrunā ar Latvijas Republikas Satversmē noteiktajiem principiem un Latvijas sabiedrības fundamentālām vērtībām.

Saskaņošanas procesā tika panākta vienošanās par vairumu iebildumu. 2018.gada 5.janvārī Labklājības ministrija iesniedza likumprojektu Valsts kancelejā kā nesaskaņotu ar biedrību „Latviešu identitātes atbalsta biedrība” un ar TM.

Tieslietu ministrs Dz.Rasnačs 2016.gada 10.maija Ministru kabineta sēdē (Ministru kabineta sēdes protokola Nr.22 28.§ 4.punkts), 2016.gadā[[1]](#footnote-1) un 2018.gadā[[2]](#footnote-2) papildus izplatītajā informācijā par riskiem, ratificējot Stambulas konvenciju (informācija netika iekļauta TM sniegtajos atzinumos par konvenciju) norādījis, ka atsevišķi tās panti un šo pantu oficiālā interpretācija, kas ietverta konvencijai pievienotajā paskaidrojošajā ziņojumā, nonāk pretrunā ar Latvijas Republikas Satversmes ievadā, 91., 99., 100., 110. un 112. pantā noteiktajiem principiem, Latvijas pašreizējām starptautiskajām saistībām cilvēktiesību jomā un Latvijas sabiedrības pamatvērtībām. Konvencijas atsevišķu pantu neatbilstību Latvijas Republikas Satversmei tieslietu ministrs pamatoja ar šādiem riskiem:

* **Latvijas sabiedrības vairākumam nepieņemama gendera identitātes ideoloģijas uzspiešana,** dažādā dzimuma identitātes izpratne, **s**ociālā dzimuma (*gender*) termina ieviešana un tā nošķiršana no bioloģiskā dzimuma (līdz ar to norādīts uz konvencijas 3.panta c.punktu kā neatbilstošu Latvijas Republikas Satversmei)**;**
* pienākums valstij iejaukties cilvēka apziņā un domāšanā (līdz ar to norādīts uz konvencijas 12.pantu kā neatbilstošu Latvijas Republikas Satversmei);
* pienākums iejaukties bērnu izglītībā visu izglītības līmeņu mācību programmās un vecāku tiesību ignorēšana bērnu izglītībā (līdz ar to norādīts uz konvencijas 14.pantu kā neatbilstošu Latvijas Republikas Satversmei);
* Latvijas sabiedrības vairākumam nepieņemamas izmaiņas ģimenes institūta veidošanā – dabiskās ģimenes tradīciju apkarošana (līdz ar to norādīts uz konvencijas 12.pantu kā neatbilstošu Latvijas Republikas Satversmei);
* demogrāfijas pasliktināšanās (iespējamais risks pamatots ar  Eiropas Parlamenta 2017. gada 12. septembra rezolūciju par priekšlikumu Padomes lēmumam par ES pievienošanos Eiropas Padomes Konvencijai par vardarbības pret sievietēm un vardarbības ģimenē novēršanu un apkarošanu ((2016(0109 – 2016/0062(NLE))[[3]](#footnote-3));
* Latvijas tradīcijām un kultūrai neatbilstošas valodas lietošanas uzspiešana (iejaukšanās valsts valodas politikā) (iespējamais risks pamatots ar  Eiropas Parlamenta 2017. gada 12. septembra rezolūciju par priekšlikumu Padomes lēmumam par ES pievienošanos Eiropas Padomes Konvencijai par vardarbības pret sievietēm un vardarbības ģimenē novēršanu un apkarošanu ((2016(0109 – 2016/0062(NLE))).

Saskaņā ar likumu „Par Latvijas Republikas starptautiskajiem līgumiem” starptautiskajam līgumam, ko Latvija ir ratificējusi, ir augstāks spēks nekā Latvijas likumiem. Taču Latvijas Republikas Satversmei ir augstāks spēks par jebkuru starptautisko līgumu, ja vien Latvija nav lēmusi citādi līguma ratifikācijas brīdī vai to prasa lietas ārkārtas apstākļi.[[4]](#footnote-4)

Labklājības ministrija ir veikusi iespējamu konvencijas ietekmes analīzi, to iekļaujot Konceptuālajā ziņojumā "Par Latvijas pievienošanos Eiropas Padomes Konvencijai par vardarbības pret sievietēm un vardarbības ģimenē novēršanu un apkarošanu" (izskatīts Ministru kabineta 2016.gada 10.maija sēdē, prot. Nr.22 28.§). Analizējot konvencijas mērķus, definīcijas un diskriminācijas aizlieguma tvērumu (konvencijas pirmā nodaļa), tika norādīts uz šādiem apsvērumiem.

1. Konvencija ir cieši saistīta ar Satversmē ietverto valsts pienākumu aizsargāt vecāku un bērnu tiesības un īpaši palīdzēt no varmācības cietušajiem bērniem, kā arī ar spīdzināšanas, cietsirdības un cieņu pazemojošas izturēšanas konstitucionālu aizliegumu (Latvijas Republikas Satversmes 110.pants un 95.pants).
2. Saskaņā ar konvencijas 2.pantu šī konvencija attiecas uz jebkādu vardarbību pret sievietēm, tostarp vardarbību ģimenē, kas nesamērīgi skar sievietes. Vienlaikus dalībvalstis tiek mudinātas piemērot šo konvenciju arī attiecībā uz ģimenē izdarītu vardarbību, kura vērsta pret vīriešiem un bērniem. Attiecībā uz aizsargājamo personu loku konvencija ir elastīga, nosakot, ka dalībvalstis var izlemt, vai paplašināt konvencijas piemērojamību, attiecinot to uz vīriešiem un bērniem, kas ir vardarbības upuri.

Latvijas normatīvie akti ir lielākoties dzimumneitrāli un norāda uz konkrētā dzimuma personām tikai īpašos gadījumos, ņemot vērā sieviešu spēju dzemdēt bērnus. Piemēram, tikai sievietēm var būt tiesības uz pirmsdzemdību atvaļinājumu, ieslodzītām sievietēm atšķiras uztura un sadzīves vajadzību materiālā nodrošinājuma normas, utt. Tomēr kopumā krimināltiesiskais regulējums, regulējums par tiesībām uz pakalpojumiem, atbalsta un aizsardzības pasākumiem utt. ir dzimumneitrāls. Līdz ar to visas no vardarbības ģimenē cietušās personas var saņemt nepieciešamos pakalpojumus un aizsardzību neatkarīgi no dzimuma, vecuma, dzimuma identitātes un citām pazīmēm.

1. Stambulas konvencija ir pirmais starptautiskais līgums, kurā ietverta sociālā dzimuma/ dzimtes *(angl. – gender)* definīcija. Tādejādi tiek atzīts, ka sievietes un vīrieši atšķiras ne vien bioloģiski, bet pastāv arī kultūrā, tradīcijās un noteiktos sabiedrības priekšstatos balstīta attieksme pret sievietēm un vīriešiem, kas piešķir gan sievietēm, gan vīriešiem specifisku lomu un uzvedības modeli.

Balstoties uz tiesību zinātņu ekspertu viedokli[[5]](#footnote-5), jāuzsver, ka Latvijas tiesību sistēmā jau tagad darbojas jēdziens “sociālais dzimums” jeb „dzimte”. Diskriminācija dzimuma dēļ aizliedz arī diskrimināciju dzimtes dēļ, t.i., jēdziens “dzimums” sevī iekļauj arī jēdzienu “sociālais dzimums” jeb „dzimte”. Līdz ar to Latvijas tiesību sistēmā jau tagad pilnvērtīgi “darbojas” jēdziens “sociālais dzimums” jeb „dzimte”, kā jēdziena “dzimums” daļa. Atkarībā no konteksta terminu „gender” no angļu valodas tulko kā „dzimums”, „dzimte”, „sociālais dzimums” vai „dzimumsocialitāte”.

**2. Informācija par konvenciju**

Konvencijas mērķi ir aizsargāt sievietes no jebkādas vardarbības un novērst vardarbību pret sievietēm un vardarbību ģimenē, sodīt par to, kā arī sekmēt jebkādas vardarbības pret sievietēm izskaušanu un veicināt sieviešu un vīriešu faktisku līdztiesību. Ar konvenciju tiek izveidots visaptverošs un daudzpusīgs tiesiskais regulējums nolūkā aizsargāt sievietes no visu veidu vardarbības un aizsargāt sievietes un vīriešus no vardarbības ģimenē.

Konvencija 2011.gada 11.maijā tika atvērta parakstīšanai un ir stājusies spēkā 2014.gada 1.augustā pēc tam, kad to ratificēja 10 Eiropas Padomes valstis.

Uz 2018.gada 31.janvāri konvenciju ir parakstījušas, to neratificējot, 18 Eiropas Padomes valstis. 28 Eiropas Padomes valstis konvenciju ratificējušas. Konvenciju ir parakstījušas visas Eiropas Savienības dalībvalstis, ratificējušas - 17. Latvija konvenciju parakstīja 2016.gada 18.maijā.

Eiropas Savienība konvenciju parakstīja 2017.gada 13.jūnijā, pamatojoties uz 2017.gada 11.maija lēmumiem par konvencijas parakstīšanu no Eiropas Savienības puses: Padomes Lēmumu (ES) 2017/865 par to, lai Eiropas Savienības vārdā parakstītu Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu attiecībā uz jautājumiem, kas saistīti ar tiesu iestāžu sadarbību krimināllietās, un Padomes Lēmumu (ES) 2017/866 par to, lai Eiropas Savienības vārdā parakstītu Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu attiecībā uz patvērumu un neizraidīšanu.

 Konvencija sastāv no 81 panta.

 Konvencijas I nodaļā ir ietverti konvencijas mērķi, definīcijas, diskriminācijas aizliegums un vispārējie dalībvalstu pienākumi.

 Konvencija attiecas uz jebkādu vardarbību pret sievietēm, tostarp vardarbību ģimenē, kas skar sievietes. Vienlaikus konvencija mudina dalībvalstis piemērot šo konvenciju arī attiecībā uz ģimenē izdarītu vardarbību, kura vērsta pret vīriešiem un bērniem.

 Konvencijas 3.panta a) punktā dots termina „vardarbība pret sievietēm” skaidrojums, proti, tas ir cilvēktiesību pārkāpums un sieviešu diskriminācija, un ar to apzīmē visus ar dzimumu saistītus vardarbības aktus, kas sievietēm rada vai var radīt fizisku, seksuālu, psiholoģisku vai ekonomisku kaitējumu vai ciešanas, kā arī šādu vardarbības aktu draudus, piespiešanu vai patvaļīgu brīvības atņemšanu neatkarīgi no tā, vai šāda vardarbība notiek sabiedriskajā vai privātajā dzīvē.

 Konvencijas Paskaidrojošajā ziņojumā (25.punkts) norādīts, ka termins „vardarbība pret sievietēm” tiek interpretēts kopsakarā ar ANO Konvencijas par jebkuras sieviešu diskriminācijas izskaušanu (CEDAW) 1.pantā noteikto, ka šāda vardarbība rada „jebkādas tādas atšķirības, izņēmumus vai ierobežojumus dzimuma dēļ, kuru sekas vai mērķis ir apgrūtināt vai pilnīgi liegt sieviešu cilvēktiesību vai pamatbrīvību atzīšanu vai minētās tiesības un brīvības, kas sievietēm ir neatkarīgi no viņu ģimenes stāvokļa, un, pamatojoties uz vīriešu un sieviešu līdztiesības principu, tām apgrūtināt vai pilnīgi liegt izmantot vai īstenot politiskajā, ekonomiskajā, sociālajā, kultūras, pilsonisko tiesību vai jebkurā citā jomā”.

 Konvencijas 3.panta b) punktā dots termina “vardarbība ģimenē” skaidrojums. Ar terminu „vardarbība ģimenē” apzīmē visas fiziskas, seksuālas, psiholoģiskas vai ekonomiskas vardarbības aktus, kas notiek ģimenē vai mājsaimniecībā, vai starp bijušajiem vai esošajiem laulātajiem vai partneriem neatkarīgi no tā, vai vardarbības izdarītājs dzīvo vai ir dzīvojis vienā dzīvesvietā ar vardarbības upuri. Konvencijas paskaidrojošajā ziņojumā (41.punkts) uzsvērts, ka šī definīcija ir dzimumneitrāla, un tā attiecas uz abu dzimumu vardarbības upuriem un vardarbības izdarītājiem.

 Tāpat konvencijas paskaidrojošajā ziņojumā (45.punkts) sniegts skaidrojums terminam „vardarbības upuris”, norādot, ka tas attiecas gan uz tiem vardarbības upuriem, kas cietuši no vardarbības, kura vērsta pret sievietēm, gan uz tiem vardarbības upuriem, kas cietuši no vardarbības ģimenē. Pret sievietēm vērstas vardarbības upuri var būt vienīgi sievietes, tostarp meitenes, bet vardarbības ģimenē upuri var būt vīrieši un sievietes, kā arī bērni.

 Konvencijas II nodaļā (Saskaņota politika. Datu vākšana), III nodaļā (Novēršana), IV nodaļā (Aizsardzība un atbalsts), V nodaļā (Materiālās tiesības), VI nodaļā (Izmeklēšana, kriminālvajāšana) izdalāmas četras galvenās dalībvalstu pienākumu jomas: vardarbības prevencija, cietušo personu aizsardzība, vainīgo personu sodīšana, saskaņota politika.

 Cietušo aizsardzības jomā valstīm ir jānodrošina cietušajiem vispusīga palīdzība un aizsardzība, tai skaitā, skaidra un saprotama informācija par pieejamiem pakalpojumiem, krīzes centri, krīzes tālruni, kas darbojas diennakti, specializētie atbalsta centri no seksuālas vardarbības cietušām personām, jāaizsargā un jāatbalsta bērni, kas ir vardarbības liecinieki. Lai nodrošinātu cietušo aizsardzību no vardarbības atkārtošanās, ir ietvertas prasības nodrošināt iespēju cietušajiem lūgt civiltiesisko aizsardzību, kā arī kompetentajām iestādēm piešķirt tiesības kritiskajās situācijās izlikt vardarbības veicēju no cietušā dzīves vietas un neļaut tur atgriezties pietiekami ilgu laiku.

Sodīšanas jomā dalībvalstīm ir jāparedz, ka noteiktās darbības ir sodāmas, jānodrošina efektīva un savlaicīga izmeklēšana. Kriminālprocesa un tiesvedības laikā jāievēro cietušā tiesības un jāizvairās no sekundāras viktimizācijas. Konvencija identificē un pieprasa dalībvalstis atzīt par sodāmu konkrētu tīšu rīcību, kas attiecas uz vardarbību pret sievietēm, un nodrošināt, ka par to tiek celtas apsūdzības: fiziska vardarbība, psiholoģiska vardarbība, vajāšana, seksuāla vardarbība un izvarošana, piespiedu laulība, sieviešu dzimumorgānu kropļošana, piespiedu aborts un piespiedu sterilizācija. Dalībvalstīm ir arī jāatzīst par sodāmu seksuāla rakstura aizskārums. Vienlaikus konvencijas paskaidrojošā ziņojuma 155.punktā ir uzsvērts, ka minētie nodarījumi ir minimums, par ko vienojušies projekta autori, un tas neliedz valsts tiesību aktos paredzēt vēl citus nodarījumus vai noteikt minētajos tiesību aktos augstākus standartus.

Prevencijas jomā dalībvalstīm jāīsteno sabiedrības informēšanas un speciālistu izglītošanas pasākumi par dažādām vardarbības pret sievietēm un vardarbības ģimenē formām ar mērķi veicināt izpratni par vardarbības traumējošo raksturu, uzlabot vardarbības gadījumu identificēšanu un ziņošanu par vardarbības gadījumiem. Veidojot saskaņotu politiku, dalībvalstīm ir jānodrošina starpinstitucionāla sadarbība un sadarbība ar nevalstiskajām organizācijām, pilsonisko sabiedrību un plašsaziņas līdzekļiem. Konvencija aicina iesaistīties visas kompetentās valsts iestādes un dienestus, lai pret vardarbību pret sievietēm un vardarbību ģimenē varētu vērsties koordinētā veidā, izstrādājot sadarbību regulējošus noteikumus. Tāpat konvencijā uzsvērta nepieciešamība apkopot statistikas datus par vardarbības pret sievietēm un vardarbības ģimenē gadījumiem.

Vērtējot konvencijā ietvertos pasākumus vardarbības novēršanai, jāņem vērā, ka konvencija paredz elastīgu pieeju attiecībā uz vardarbības ģimenē un vardarbības pret sievietēm prevencijas īstenošanu. Konvencijā nav sīki izklāstīts, kādi konkrēti pasākumi dalībvalstīm jāveic novēršanas un izglītošanas jomā. Vienlaikus Paskaidrojošajā ziņojumā ir sniegti daži prevencijas piemēri. Tā, vīrieši var sniegt nozīmīgu ieguldījumu, uzstājoties pret vardarbību, iesaistot citus vīriešus dzimumu līdztiesības veicināšanas pasākumos un rādot piemēru, aktīvi uzņemdamies tēva pienākumus un atbildību par ģimeni (88.punkts); izpratnes veidošanas kampaņās nepieciešams uzsvērt kaitīgās sekas, kādas vardarbībai pret sievietēm un vardarbībai ģimenē tieši vai netieši var būt attiecībā uz bērniem (91.punkts); plaši jāizplata informatīvas brošūras vai plakāti vai tiešsaistē pieejamie informatīvie materiāli par pakalpojumiem, kurus sniedz policija vai vietējā pašvaldība, un vietējo, reģionālo vai valsts pakalpojumu sniedzēju – piemēram, uzticības tālruni vai patversmi, – kontaktinformācija (93.punkts). Vienlaikus konvencijas Paskaidrojošā ziņojumā (94.punkts) uzsvērts, ka pēc iespējas agrāk jāsāk mudināt ievērot dzimumu līdztiesības, savstarpējās cieņas un nevardarbīgas uzvedības principus, un tas galvenokārt ir vecāku pienākums, taču arī izglītības iestādēm ir svarīga nozīme šo vērtību popularizēšanā. Atzīstot, ka vecāku loma ir būtiska bērnu nevardarbīgas uzvedības veidošanā, konvencija paredz arī plašu dalībvalstu rīcības brīvību attiecībā uz to, kādi mācību materiāli tiek izmantoti izglītības procesā un kā bērniem tiek mācīti savstarpējas cieņas un nevardarbīgas uzvedības pamatprincipi.

Konvencija paredz kontroles mehānismu par tās ievērošanu gan nacionālajā, gan starptautiskajā līmenī. Saskaņā ar konvencijas 10.pantu nacionālajā līmenī dalībvalstīm ir jānosaka vai jāizveido viena vai vairākas iestādes, kas atbild par politikas un pasākumu saskaņošanu, īstenošanu, uzraudzību un novērtēšanu, kuri paredzēti, lai novērstu un apkarotu jebkādu vardarbību, uz ko attiecas konvencija. Starptautiskajā līmenī konvencijas ieviešanu pārrauga neatkarīga ekspertu grupa, proti, Ekspertu grupa cīņai ar vardarbību pret sievietēm un vardarbību ģimenē (GREVIO). Grupa izskata dalībvalstu sniegto informāciju, kas tiek sagatavota atbilstoši dalībvalstu novērtēšanas anketai[[6]](#footnote-6). GREVIO var papildus organizēt vizītes uz attiecīgajām valstīm, ja iegūtā informācija ir nepietiekama. Pēc informācijas apkopošanas GREVIO sagatavo ziņojumu par dalībvalsti, kurā ir analizēts, kā tiek īstenoti konvencijas noteikumi, un ietverti ieteikumi un priekšlikumi, kā attiecīgā dalībvalsts varētu novērst konstatētos trūkumus[[7]](#footnote-7). Konvencijas ieviešanas uzraudzības politisko līmeni nodrošina konvencijas dalībvalstu komiteja, kas sastāv no konvencijas dalībvalstu pārstāvjiem. Konvencijas īstenošanas uzraudzībā tiek aicināti iesaistīties dalībvalstu parlamenti, apspriežot GREVIO ziņojumus.

Konvencija papildina citus starptautiskus cilvēktiesību dokumentus, kas ir saistoši Latvijai.

1. ANO Konvencija par jebkuras sieviešu diskriminācijas izskaušanu (CEDAW konvencija, pieņemta 1979.gadā, Latvijā spēkā no 1992.gada). CEDAW konvencijas 5.pantā ir noteikts dalībvalstu pienākums izmainīt vīriešu un sieviešu izturēšanās sociālos un kultūras modeļus, lai panāktu aizspriedumu izskaušanu, paražu un visas citas prakses likvidēšanu, kuri pamatojas uz ideju par viena dzimuma nepilnvērtību vai pārākumu vai vīriešu un sieviešu stereotipisko lomu.

ANO Komiteja vardarbības pret sievietēm mazināšanai 2017.gada 14.jūlijā pieņēma Vispārējo rekomendāciju Nr. 35 par ar dzimumu saistītu vardarbību pret sievietēm[[8]](#footnote-8). Prevencijas jomā (rekomendācijas 34. un 35.punktā) dalībvalstīm ieteikts ieviest efektīvus pasākumus, lai vērstos pret pamatcēloņiem ar dzimumu saistītai vardarbībai pret sievietēm, tai skaitā patriarhālajām attieksmēm un stereotipiem, nelīdztiesīgu attieksmi ģimenē un nevērību pret sieviešu tiesībām. Cita starpā rekomendācija nosaka, ka preventīvajiem pasākumiem jābūt vērstiem uz dzimumu līdztiesību veicinoša satura integrāciju visās publiskās un privātās izglītības mācību programmās, sākot no agrīnas bērnības. Izglītības jomā jāveicina dzimumu līdztiesības un nediskriminācijas vērtība, ieskaitot nevardarbīgu vīrišķību, kā arī jānodrošina vecumam atbilstoša, uz pieradījumiem balstīta un zinātniski precīza vispusīga seksualitātes izglītība meitenēm un zēniem.

2. ANO Konvencija pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem (konvencija pieņemta 1984.gadā, Latvijā spēkā no 1992.gada). ANO speciālais ziņotājs savā 2016.gada 5.janvāra ziņojumā[[9]](#footnote-9) apskata ar dzimumu saistītas vardarbības problemātiku (“gender-based violence”). ANO speciālais ziņotājs atzīst, ka ar dzimumu saistīta vardarbība var tikt veikta pret jebkuru personu tās dzimuma vai sociāli konstruēto dzimumu lomu dēļ un ka sievietes, meitenes, seksuālās minoritātes un indivīdi, kas neatbilst konkrētai dzimtei, ir primārais vardarbības mērķis.

3. 2015.gada 25.septembrī ANO Ilgtspējīgas attīstības samitā tika pieņemti 17 jauni Ilgtspējīgas attīstības mērķi, kuri attiecas uz visām ANO dalībvalstīm, neatkarīgi no attīstības līmeņa, un kuri jāsasniedz līdz 2030. gadam[[10]](#footnote-10). To vidū 5.mērķis paredz sasniegt dzimumu līdztiesību un nodrošināt tiesības un iespējas visām sievietēm un meitenēm. Dzimumu līdztiesība cita starpā nozīmē izbeigt visas diskriminācijas formas un vardarbības veidus pret sievietēm un meitenēm; novērst tradicionālas kaitīgas prakses kā agrīnas un piespiedu laulības un sieviešu dzimumorgānu kropļošana; nodrošināt sieviešu dalību politiskajos, ekonomiskajos un citos sociālajos procesos. Jaunajā ilgtspējīgas attīstības ietvarā dzimumu līdztiesība tiek akcentēta arī kā horizontāla prioritāte, un kā priekšnoteikums un veicinošs apstāklis citu mērķu sasniegšanai.

* 4. Visām EP valstīm diskriminācijas aizliegums pēc dzimuma identitātes izriet no EP Eiropas Cilvēktiesību konvencijas 14.panta „Diskriminācijas aizliegums”[[11]](#footnote-11), jo Eiropas Cilvēktiesību tiesa lietā*Identoba and Others v. Georgia* apliecināja, ka šajā pantā minētais diskriminācijas aizliegums attiecas arī uz dzimuma identitāti[[12]](#footnote-12). Turklāt EP dalībvalstīm regulāri ir jāsniedz informācija par Ministru komitejas rekomendācijas CM/Rec(2010)5 dalībvalstīm par pasākumiem cīņā pret diskrimināciju uz dzimumorientācijas vai dzimuma identitātes pamata[[13]](#footnote-13) izpildi.

Saskaņā ar ANO Ekonomisko, sociālo un kultūras tiesību komitejas (CESCR) „Vispārējo rekomendāciju Nr. 20: Nediskriminācija ekonomiskajās, sociālajās un kultūras tiesībās”[[14]](#footnote-14) dzimuma identitāte tiek atzīta kā viena no tādām pazīmēm, pēc kurām diskriminācija ir aizliegta, kā piemēru minot transvestītus un transseksuālas personas, kas bieži vien saskaras ar nopietniem cilvēktiesību pārkāpumiem, tādiem kā vardarbība darbavietā.

5. 2007.gada 13.decembrī Latvija ir parakstījusi Lisabonas līgumu, kura sastāvdaļa ir Eiropas Savienības pamattiesību harta, kas nosaka, ka vīriešu un sieviešu līdztiesība ir jānodrošina visās jomās.

6. Vairākas ES direktīvas, kur aktualizēta ar dzimumu saistītas vardarbības problemātika. Piemēram, Cietušo direktīvā 2012/29/EU[[15]](#footnote-15) skaidrots, ka vardarbība, kas ir vērsta pret personu minētās personas dzimuma, dzimumidentitātes vai dzimuma izpausmes dēļ vai kas nesamērīgā pārsvarā skar konkrēta dzimuma personas, tiek uzskatīta par vardarbību dzimuma dēļ. Cietušo direktīvā ir aizliegta jebkāda diskriminācija, kas balstīta uz tādiem apsvērumiem kā rase, ādas krāsa, etniskā vai sociālā izcelsme, ģenētiskās īpašības, valoda, ticība vai pārliecība, politiskie vai jebkādi citi uzskati, piederība kādai nacionālajai minoritātei, īpašums, izcelsme, invaliditāte, vecums, dzimums, dzimuma izpausme, dzimumidentitāte, dzimumorientācija, uzturēšanas statuss un veselība.

Savukārt direktīvas 2011/95/ES[[16]](#footnote-16) preambulas 30.punktā uzsvērts: "Vienlīdz nepieciešams ieviest vienotu jēdzienu attiecībā uz vajāšanas pamatojumu "piederība noteiktai sociālai grupai". Lai definētu noteiktu sociālu grupu, būtu pienācīgi jāņem vērā jautājumi, kas izriet no pieteikuma iesniedzēja dzimuma, tostarp dzimuma identitāte un seksuālā orientācija, kas var būt saistītas ar noteiktām tiesību tradīcijām un ieražām, kuru dēļ tiek kropļoti dzimumorgāni, notiek piespiedu sterilizācija vai aborts, ciktāl šie jautājumi ir saistīti ar pieteikuma iesniedzēja pamatotām bailēm no vajāšanas."

Ņemot vērā to, ka dalībvalstij nacionālajos tiesību aktos nav identiski jāpārraksta konvencijas normas un definīcijas, Labklājības ministrija secina, ka attiecībā uz konvencijā ietvertiem mērķiem, definīcijām un diskriminācijas aizlieguma tvērumu, Latvijas normatīvajos aktos nav nepieciešamas izmaiņas. Pievienošanās konvencijai nav saistīta ar nepieciešamību Latvijas normatīvajos aktos papildināt to pazīmju uzskatījumu, pēc kurām tiek aizliegta personas diskriminācija. Tāpat, pievienojoties konvencijai, nav nepieciešamības Latvijas normatīvajos aktos iekļaut vārdus „sociālais dzimums (dzimte)”, jo konvencijā tie tiek lietoti, lai skaidrotu vardarbības, it īpaši vardarbības pret sievietēm, cēloņus.

1. Sk. Dzintara Rasnača, tieslietu ministra viedoklis, Jurista vārds 07.06.2016.Nr.234 (926) [↑](#footnote-ref-1)
2. http://www.nacionalaapvieniba.lv/aktualitate/tieslietu-ministra-dzintara-rasnaca-viedoklis-par-riskiem-ratificejot-stambulas-konvenciju/ [↑](#footnote-ref-2)
3. http://www.europarl.europa.eu/sides/getDoc.do?pubRef=-//EP//TEXT+TA+P8-TA-2017-0329+0+DOC+XML+V0//LV [↑](#footnote-ref-3)
4. Sk. I.Reine „Dažas piezīmes par Stambulas konvenciju”, Jurista vārds 07.06.2016.Nr.234 (926) [↑](#footnote-ref-4)
5. Dupate K., „Konvencija atbilst Satversmei un Latvijas tiesību sistēmai”, Jurista vārds 07.06.2016.Nr.234 (926) [↑](#footnote-ref-5)
6. Questionnaire on legislative and other measures giving effect to the provisions of the Council of Europe Convention on Preventing and Combating Violence against Women and Domestic Violence (Istanbul Convention) GREVIO/Inf(2016)1 <https://rm.coe.int/16805c95b0> [↑](#footnote-ref-6)
7. Konvencijas ieviešanas saistību apjomu praksē var novērtēt, balstoties uz GREVIO izstrādāto dalībvalstu novērtēšanas anketu un sagatavotajiem dalībvalstu novērtēšanas ziņojumiem. <https://www.coe.int/en/web/istanbul-convention/country-monitoring-work> [↑](#footnote-ref-7)
8. http://tbinternet.ohchr.org/Treaties/CEDAW/Shared%20Documents/1\_Global/CEDAW\_C\_GC\_35\_8267\_E.pdf [↑](#footnote-ref-8)
9. https://documents-dds-ny.un.org/doc/UNDOC/GEN/G16/000/97/PDF/G1600097.pdf?OpenElement [↑](#footnote-ref-9)
10. http://www.un.org/sustainabledevelopment/sustainable-development-goals/ [↑](#footnote-ref-10)
11. 14.pants. Šajā Konvencijā minēto tiesību un brīvību īstenošana ir nodrošināma bez jebkādas diskriminācijas, neatkarīgi no dzimuma, rases, ādas krāsas, valodas, ticības, politiskajiem vai citiem uzskatiem, valstiskās vai sociālās izcelsmes, piederības kādai nacionālajai minoritāti, mantiskā stāvokļa, dzimšanas vai jebkura cita stāvokļa. http://www.echr.coe.int/Documents/Convention\_LAV.pdf [↑](#footnote-ref-11)
12. 96.rindkopa: "96. Lastly, the Court reiterates that the prohibition of discrimination under Article 14 of the Convention duly covers questions related to sexual orientation and gender identity (see Salgueiro da Silva Mouta v. Portugal, no. 33290/96, § 28, ECHR 1999‑IX; Alekseyev v. Russia, nos. 4916/07, 25924/08 and 14599/09, § 108, 21 October 2010; and P.V. v. Spain, no. 35159/09, § 30, 30 November 2010)."http://hudoc.echr.coe.int/eng#{"fulltext":["identoba"],"documentcollectionid2":["GRANDCHAMBER","CHAMBER"],"itemid":["001-154400"]} [↑](#footnote-ref-12)
13. https://wcd.coe.int/com.instranet.InstraServlet?command=com.instranet.CmdBlobGet&InstranetImage=2129134&SecMode=1&DocId=1915654&Usage=2 [↑](#footnote-ref-13)
14. GENERAL COMMENT No. 20 Non-discrimination in economic, social and cultural rights (art. 2, para. 2, of the International Covenant on Economic, Social and Cultural Rights), 32.punkts <http://www1.umn.edu/humanrts/gencomm/escgencom20.html> [↑](#footnote-ref-14)
15. Eiropas Parlamenta un Padomes direktīva ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI [↑](#footnote-ref-15)
16. Eiropas Parlamenta un Padomes direktīva par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu [↑](#footnote-ref-16)